PREDKLADACIA SPRÁVA 
 
 
Návrh zákona, ktorým sa mení a dopĺňa zákon č. 447/2008 Z. z. o peňažných príspevkoch na kompenzáciu ťažkého zdravotného postihnutia a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony bol vypracovaný na základe Plánu legislatívnych úloh vlády Slovenskej republiky na rok 2026, ako aj na základe uznesenia vlády Slovenskej republiky č. 196 zo 7. apríla 2025 k návrhu na určenie gestorských ústredných orgánov štátnej správy a niektorých orgánov verejnej moci zodpovedných za prebratie a aplikáciu smerníc. 
 
Hlavným cieľom návrhu zákona je transpozícia Smernice Európskeho parlamentu a Rady (EÚ) 2024/2841 z 23. októbra 2024, ktorou sa ustanovuje európsky preukaz osoby so zdravotným postihnutím a európsky parkovací preukaz pre osoby so zdravotným postihnutím (Ú. v. EÚ L, 2024/2841, 14.11.2024) a Smernice Európskeho parlamentu a Rady (EÚ) 2024/2842 z 23. októbra 2024, ktorou sa smernica (EÚ) 2024/2841 rozširuje na štátnych príslušníkov tretích krajín s oprávneným pobytom v členskom štáte (Ú. v. EÚ L, 2024/2842, 14.11.2024). Z tohto dôvodu sa v zákone o peňažných príspevkoch na kompenzáciu ťažkého zdravotného postihnutia upravuje predmet a cieľ zákona, podmienky vyhotovenia európskeho preukazu osoby so zdravotným postihnutím a európskeho parkovacieho preukazu pre osoby so zdravotným postihnutím vrátane uznávania európskych preukazov vyhotovených inými členskými štátmi Európskej únie a štátmi, ktoré sú zmluvnou stranou Dohody o Európskom hospodárskom priestore. Návrhom zákona sa zavádza aj splnomocňovacie ustanovenie na vydanie vykonávacieho právneho predpisu upravujúceho vzor a náležitosti európskeho preukazu osoby so zdravotným postihnutím a európskeho parkovacieho preukazu pre osoby so zdravotným postihnutím, ako aj podrobnosti súvisiace s ich vyhotovovaním.  
 
V nadväznosti na navrhované zmeny zákona č. 447/2008 Z. z. o peňažných príspevkoch na kompenzáciu ťažkého zdravotného postihnutia sa v nasledujúcich článkoch navrhujú aj zmeny v právnych predpisoch upravujúcich jednotlivé konkrétne práva držiteľov preukazu fyzickej osoby s ťažkým zdravotným postihnutím a parkovacieho preukazu pre fyzickú osobu so zdravotným postihnutím, resp. o legislatívnotechnické úpravy súvisiace s úpravou pojmológie.  

V rámci medzirezortného pripomienkového konania bol návrh zákona sprístupnený aj organizáciám zastupujúcim fyzické osoby s ťažkým zdravotným postihnutím, ako aj ďalším mimovládnym neziskovým organizáciám, ktoré mali možnosť uplatniť k návrhu zákona svoje pripomienky. 

Návrh zákona je v súlade s Európskou chartou miestnej samosprávy. 

	Návrh zákona bol predmetom rokovania Hospodárskej a sociálnej rady Slovenskej republiky a Legislatívnej rady vlády Slovenskej republiky, ktorej pripomienky sú zapracované v predloženom znení.

